Chrósćicy/Smječkecy (TB/SN). W Budyskim wokrjesu su minjeny kónc tydźenja lětušu 48hodźinsku akciju přewjedli. Wjace hač 80 skupin – zwjetša młodostni a dźěći z podpěru staršich – je so gratu přimało a z łopaču, hamorom, seršćowcom a dalšim gratom swoju wjes porjeńšiło. Mjez skupinami běchu tež někotre serbske kaž z Radworja, Smječkec, Worklec a Chrósćic.
Chróšćanska skupina dźěći, młodostnych a staršich móžeše so lětsa nad mytom 250 eurow wot Budyskeje wokrjesneje lutowarnje wjeselić. Woni dóstachu pjenježne myto štwórtk na wotewrjenju akcije w Budyskim krajnoradnym zarjedźe z rukow krajneho rady Michaela Hariga (CDU). Na te wašnje mytowachu jich ideju, při Chróšćanskej pěstowarni zahrodku wutworić, kotruž móža pěstowarske dźěći za najwšelakoriše akcije wužiwać. W zahrodce maja nětko hotel za insekty, stan z witkow, wšelku strowu zeleninu a wězo tež truskalcowe rostliny.
slv_Latn szl_Latn